Bazilica romano-catolică din Oradea

Bazilica din Oradea, cu hramul „Adormirea Maicii Domnului” (15 august), este catedrala Diecezei de Oradea. Lăcașul constituie împreună cu Șirul Canonicilor și cu Palatul Episcopal cel mai mare ansamblu baroc de pe teritoriul României. Papa Ioan Paul al II-lea i-a acordat în anul 1991 rangul de basilica minor. Este inclusă pe lista monumentelor istorice din județul Bihor. Istoric Catedrala din cetate Regele Ladislau I al Ungariei este considerat fondatorul Episcopiei de Oradea în anul 1083. După ce a fost deteriorată în timpul invaziei tătare din 1241, catedrala romanică a fost înlocuită cu o nouă clădire gotică în prima jumătate a secolului al XIV-lea. Clădirea bisericii se afla în interiorul cetății Oradea și a fost necropolă regală. Între alții au fost înmormântați acolo împăratul Sigismund de Luxemburg și soția sa, Maria a Ungariei. Mormintele, inclusiv cele ale Sf. Ladislau și Sf. Emeric, au fost distruse în a doua jumătate a secolului al XVI-lea. După succesul Reformei Protestante în oraș și în regiune de-a lungul secolului al XVI-lea, vechea catedrală a început să decadă. În timpul conflictelor armate din secolul al XVII-lea ruinele au fost demolate pentru a extrage materiale de construcție și fortificații. Catedrala actuală Catedrala actuală a fost construită între 1752-1780. Planul edificiului a fost realizat de arhitectul italian Giovanni Battista Ricca (1691-1757), chemat în Sfântul Imperiu Roman de împărăteasa Maria Terezia. După moartea primului arhitect, construcția a fost terminată de Franz Anton Hillebrandt din Viena, care a împodobit biserica cu ornamentații în stil baroc austriac. Între 1757 și 1763, înainte de a fi chemat la Salzburg, a activat ca muzician al catedralei din Oradea Michael Haydn, fratele lui Joseph Haydn și prieten apropiat al lui Wolfgang Amadeus Mozart. Descriere Interiorul Altarele laterale au un caracter clasicizant, astfel reflectând preferința pentru sobrietate și simplitate specifică etapei târzii a barocului. Fresca cupolei reprezintă „Triumful ceresc al lui Cristos” de Johann Schopf, în stilul denumit II Correggro, din anul 1778, celelalte sunt opera pictorului Francisc Storno din secolul al XIX-lea (1878-1880). Altarul principal Altarul principal este din marmură de Carrara, sculptat de maestrul italian Triscornia, după planurile artistului Stefan Toth, în stilul neorenaissance (1897). Cele două statui, executate în anul 1897 de Francisc Eberhardt, îi reprezentând pe Sf. Ștefan și pe Sf. Emeric. Tabloul altarului principal, cu titlul „Ridicarea în ceruri a Maicii Domnului” a fost pictat în anul 1778 de artistul austriac Vincent Fischer, după stilul lui Giovanni Battista Tiepolo. Cele două picturi din navele transversale îl reprezintă pe Sf. Ladislau și pe Sfânta Familie, ambele fiind tot opera pictorului Vincent Fischer. Altarele laterale Catedrala are două altare laterale, în care se găsesc următoarele tablouri, datate între anii 1778 - 1780: La dreapta intrării principale: 1. Sf. Cruce - de Theodor Illich 2. Sf. Mihail - autor necunoscut 3. Sf. Ioan Nepomuk - de loan Czimbal 4. Sf. Ștefan - de loan Czimbal La stânga intrării principale: 1. Sfânta Barbara - autor necunoscut 2. Sf. Petru și Sf. Paul - autor necunoscut 3. Sf. Apostol Ioan - de Ioan Czimbal 4. Sfânta Treime - de Ioan Czimbal Orga Orga datează din anul 1780; este opera lui Fridolin Festl, și a fost dăruită catedralei de împărăteasa Maria Terezia a Austriei. Monumente funerare La intrarea laterală a catedralei există câteva monumente funerare din secolul al XV-lea și al XVI-lea, în stil gotic și renaissance, care au aparținut vechii Catedrale a Cetății. Bazilica adăpostește herma cu moaștele Sfântului Ladislau. Lângă acesta este îngropat Ștefan al II-lea al Ungariei. Galerie de imagini Note Vezi și Lista catedralelor din România Legături externe Bazilica romano-catolică Bazilica romano-catolica - Galeria foto Tompres Arhivat în 19 aprilie 2012, la Wayback Machine. Bazilica Romano-Catolică în circuitul turistic Punți crișene Arhivat în 22 octombrie 2016, la Wayback Machine.